                    LEGE  Nr. 204/2020 din 18 septembrie 2020
pentru modificarea şi completarea Legii nr. 10/1995 privind calitatea în construcţii
EMITENT:      PARLAMENTUL ROMÂNIEI
PUBLICATĂ ÎN: MONITORUL OFICIAL  NR. 858 din 18 septembrie 2020

    Parlamentul României adoptă prezenta lege.

    ART. I
    Legea nr. 10/1995 privind calitatea în construcţii, republicată în Monitorul Oficial al României, Partea I, nr. 765 din 30 septembrie 2016, cu modificările şi completările ulterioare, se modifică şi se completează după cum urmează:
    1. La articolul 6, alineatul (2) se modifică şi va avea următorul cuprins:
    "(2) În sensul prezentei legi, factorii implicaţi prevăzuţi la alin. (1) sunt: investitorii, proprietarii, administratorii, utilizatorii, executanţii, consultanţii, supervizorii, cercetătorii, proiectanţii, verificatorii de proiecte atestaţi, experţii tehnici atestaţi, auditorii energetici pentru clădiri atestaţi, responsabilii tehnici cu execuţia autorizaţi, diriginţii de şantier autorizaţi, producătorii/fabricanţii de produse pentru construcţii, reprezentanţii legali ai acestora, importatorii, distribuitorii de produse pentru construcţii, organismele de evaluare şi verificare a constanţei performanţei produselor pentru construcţii, organismele de evaluare tehnică europeană în construcţii, organismele elaboratoare de agremente tehnice în construcţii, laboratoarele de analize şi încercări în construcţii, universităţile tehnice şi institutele de cercetare în domeniul construcţiilor şi asociaţiile profesionale de profil."

Forma veche:
ART. 6
    (1) Obligaţiile privind asigurarea cerinţelor fundamentale prevăzute la art. 5, în toate etapele prevăzute la art. 2, revin factorilor implicaţi, potrivit responsabilităţilor fiecăruia stabilite în condiţiile legii.
    (2) În sensul prezentei legi, factorii implicaţi prevăzuţi la alin. (1) sunt: investitorii, proprietarii, administratorii, utilizatorii, executanţii, cercetătorii, proiectanţii, verificatorii de proiecte atestaţi, experţii tehnici atestaţi, auditorii energetici pentru clădiri atestaţi, responsabilii tehnici cu execuţia autorizaţi, diriginţii de şantier autorizaţi, producătorii/fabricanţii de produse pentru construcţii, reprezentanţii autorizaţi ai acestora, importatorii, distribuitorii de produse pentru construcţii, organismele de evaluare şi verificare a constanţei performanţei produselor pentru construcţii, organismele de evaluare tehnică europeană în construcţii, organismele elaboratoare de agremente tehnice în construcţii, laboratoarele de analize şi încercări în construcţii, universităţile tehnice şi institutele de cercetare în domeniul construcţiilor şi asociaţiile profesionale de profil.

    2. La articolul 6, după alineatul (2) se introduc două noi alineate, alineatele (3) şi (4), cu următorul cuprins:
    "(3) În sensul prezentei legi, în cazurile construcţiilor finanţate din fonduri publice, inclusiv al celor finanţate în baza unor acorduri sau împrumuturi externe ori similare în care consultanţa sau asistenţa tehnică este obligatorie în sarcina investitorului ori a beneficiarului, operatorul economic de consultanţă specializat, respectiv consultantul sau supervizorul, devine factor implicat în sensul alin. (1) pentru etapele prevăzute în contractul de consultanţă ori asistenţă tehnică, iar responsabilităţile aferente etapelor respective îi revin conform legii, în solidar cu proiectanţii şi executanţii.
    (4) În cazul construcţiilor finanţate din fonduri publice în care investitorul sau beneficiarul încheie contracte de asistenţă tehnică, consultanţă ori supervizare, responsabilitatea asigurării cerinţelor fundamentale pentru toate sau unele dintre etapele prevăzute la art. 2 revine operatorului economic de consultanţă specializat, în condiţiile clauzelor contractuale şi ale prevederilor art. 7 alin. (2)."
    3. După secţiunea 1^1 a capitolului III se introduce o nouă secţiune, secţiunea 1^2, cuprinzând un nou articol, articolul 22^2, cu următorul cuprins:

    "SECŢIUNEA 1^2
    Obligaţii şi răspunderi ale consultanţilor

    ART. 22^2
    Consultanţii sau supervizorii din domeniul construcţiilor răspund de îndeplinirea următoarelor obligaţii principale referitoare la calitatea construcţiilor, obligaţii care se completează cu prevederile generale şi specifice ale contractelor:
    a) angajarea de specialişti atestaţi şi/sau autorizaţi în toate domeniile de consultanţă pentru care au încheiate contracte de servicii cu investitorii/beneficiarii;
    b) sesizarea investitorului asupra neconformităţilor şi neconcordanţelor constatate în proiecte şi în execuţie;
    c) asigurarea nivelului de calitate corespunzător cerinţelor printr-un sistem propriu de calitate, certificat;
    d) recepţia proiectelor conform temeiului de proiectare şi a cerinţelor de calitate;
    e) participarea prin specialişti atestaţi la fazele principale de execuţie;
    f) întocmirea de rapoarte zilnice către investitor în perioada de execuţie;
    g) întocmirea de rapoarte trimestriale către investitor în perioada de garanţie;
    h) respectarea termenelor contractuale de proiectare şi execuţie în solidar cu proiectanţii şi/sau executanţii."
    4. La articolul 26, după alineatul (5) se introduc trei noi alineate, alineatele (6) - (8), cu următorul cuprins:
    "(6) Consultantul sau supervizorul răspunde solidar cu dirigintele de şantier, conform atribuţiilor ce le revin acestora, pentru realizarea nivelului de calitate corespunzător cerinţelor fundamentale la lucrările de construcţii pentru care sunt angajaţi prin contract.
    (7) Specialiştii cu activitate în construcţii au dreptul de a practica activităţile pentru care au fost atestaţi şi/sau autorizaţi numai pentru domeniile/subdomeniile şi specialităţile pentru care au obţinut atestatul şi/sau autorizaţia şi numai pe perioada de valabilitate a acestora, pe o durată de 5 ani de la data confirmării/reconfirmării dreptului de practică, în condiţiile legii.
    (8) Pe durata suspendării dreptului de practică ca urmare a expirării perioadei de valabilitate a atestatului/autorizaţiei sau ca urmare a suspendării ori anulării certificatului de atestare tehnico-profesională a verificatorului de proiecte/expertului tehnic sau a autorizaţiei responsabilului tehnic cu execuţia/ dirigintelui de şantier, ca urmare a aplicării sancţiunilor complementare prevăzute de art. 37 alin. (1) şi (2), specialistul cu activitate în construcţii nu mai poate îndeplini activităţile pentru care a fost atestat/autorizat."
    5. Articolul 31 se modifică şi va avea următorul cuprins:
    "ART. 31
    Proiectanţii, consultantul sau supervizorul, în situaţia în care este operator economic, au obligaţia să încheie asigurări de răspundere civilă profesională la societăţi de asigurare autorizate de Autoritatea de Supraveghere Financiară pe durata implementării contractului de consultanţă/supervizare, iar specialiştii atestaţi tehnico-profesional sau autorizaţi, prevăzuţi la art. 6, au obligaţia să încheie asigurări de răspundere civilă profesională, cu valabilitate pe durata exercitării dreptului de practică prin desfăşurarea efectivă a activităţilor specifice pentru care au fost autorizaţi/atestaţi."
    6. La articolul 36 punctul II, literele c) şi k) se modifică şi vor avea următorul cuprins:
    "c) depăşirea de către verificatorii de proiecte atestaţi, experţii tehnici atestaţi, auditorii energetici pentru clădiri atestaţi, responsabilii tehnici cu execuţia autorizaţi şi diriginţii de şantier autorizaţi a competenţelor pe domenii, subdomenii, specialităţi sau grade profesionale pentru care sunt atestaţi/autorizaţi, exercitarea dreptului de practică în afara perioadei de valabilitate şi/sau neîndeplinirea obligaţiilor ce le revin potrivit reglementărilor în vigoare;

Forma veche:
c) depăşirea de către verificatorii de proiecte atestaţi, experţii tehnici atestaţi, auditorii energetici pentru clădiri atestaţi, responsabilii tehnici cu execuţia autorizaţi şi diriginţii de şantier autorizaţi a competenţelor pe domenii, subdomenii, specialităţi sau grade profesionale pentru care sunt atestaţi/autorizaţi şi/sau neîndeplinirea obligaţiilor ce le revin potrivit reglementărilor în vigoare;

    ..........................................................................
    k) nerespectarea obligaţiilor prevăzute la art. 22 lit. h), la art. 28 lit. a) şi c), la art. 22 2 lit. a) - d) şi la art. 31."

[bookmark: _GoBack]Forma veche:
k) nerespectarea obligaţiilor prevăzute la art. 22 lit. h) şi art. 28 lit. a) şi c);

    7. La articolul 37, după alineatul (3) se introduce un nou alineat, alineatul (4), cu următorul cuprins:
    "(4) În situaţia în care Ministerul Lucrărilor Publice, Dezvoltării şi Administraţiei constată în decursul analizei asupra documentelor aferente dosarului de prelungire a dreptului de practică depuse de către specialiştii atestaţi că specialistul atestat şi-a exercitat dreptul de practică în afara perioadei de valabilitate, dreptul de practică se suspendă de drept pe o perioadă între 3 şi 12 luni şi se consemnează în registrele publice."
    ART. II
    În termen de 60 de zile de la intrarea în vigoare a prezentei legi, investitorii autorităţi sau instituţii publice care derulează investiţii din fonduri publice care intră sub incidenţa prevederilor art. 2 alin. (1) din Legea nr. 10/1995, republicată, cu modificările şi completările ulterioare, şi au încheiate contracte cu operatori economici pentru prestarea de servicii de consultanţă în construcţii încheie acte adiţionale referitoare la responsabilităţile prevăzute la art. I din prezenta lege.

    Această lege a fost adoptată de Parlamentul României, cu respectarea prevederilor art. 75 şi ale art. 76 alin. (2) din Constituţia României, republicată.

                              p. PREŞEDINTELE CAMEREI DEPUTAŢILOR,
                              FLORIN IORDACHE

                              p. PREŞEDINTELE SENATULUI,
                              ROBERT-MARIUS CAZANCIUC

    Bucureşti, 18 septembrie 2020.
    Nr. 204.

